Þingræður haldnar á Alþingi Íslendinga

Hæstv. forseti. Ég sé ástæðu til að koma hér upp undir liðnum um störf þingsins og ræða nokkuð um málefni Frjálslynda flokksins.

Er vanþörf á því?

Það er ekki vanþörf á því, hv. þm. Guðjón Ólafur Jónsson, enda tók hv. þingmaður málið upp fyrir rúmri viku í hv. þingi. Stjórnmálaflokkar reyna auðvitað að koma fram stefnumálum sínum og færa rök fyrir sínu máli, m.a. á Alþingi, en stundum ber það við að sérstaklega er tekist á í umræðum um stefnumál sem snúa að flokkum úti í bæ og það gerði hv. þm. Sæunn Stefánsdóttir á Ríkisútvarpinu í sérstökum pistli sem hún tileinkaði svo til algjörlega Frjálslynda flokknum. Það sem ég hef við það að athuga, hæstv. forseti, er að þar finnst mér hallað réttu máli. Með tilliti til þess að hv. þm. Guðjón Ólafur Jónsson tók þessi mál upp fyrir viku á Alþingi og ég ræddi þau að sjálfsögðu þá við hv. þingmann í þingsal finnst mér ástæða til að vekja á því athygli að hv. þm. Sæunn Stefánsdóttir viðhefur í þættinum þau ummæli, með leyfi forseta, að Frjálslyndi flokkurinn sé jafnvel að flagga „stefnu mannfyrirlitningar og haturs“ og hún lætur að því liggja að boðskapur sá sem ég flutti í ræðu á landsfundi hafi verið það ógeðfelldur að það sé ekki einu sinni hægt að vitna í hann. Ég er hér með ræðuna mína, 

Frú forseti. Ég vil byrja á því að þakka hv. þm. Guðjóni Arnari Kristjánssyni fyrir að vekja athygli á pistli mínum sem var fluttur í fyrradag í síðdegisútvarpi Ríkisútvarpsins. Þar reifaði ég þær áhyggjur mínar sem ég hef gert áður, bæði á vettvangi þingsins sem og í málflutningi mínum á heimasíðu og víðar, af því sem ég hef viljað kalla daður frjálslyndra við stefnu sem við höfum hingað til verið laus við í íslenskum stjórnmálum, stefnu sem elur á ótta og andúð í garð þess harðduglega fólks sem hingað kemur og tekur þátt í íslensku efnahagslífi og vinnumarkaði. Ég hef jú lesið ræðu formanns frjálslyndra sem hann flutti á landsþinginu og þar fannst mér hann staðfesta einmitt það sem ég hef hingað til viljað kalla daður í þessum efnum þar sem ýjað er að því að kanna þurfi sakaferil þeirra aðila sem hingað sækja og þar sem ýjað er að því að kanna þurfi sérstaklega heilsufar þeirra útlendinga sem hingað sækja. Við Íslendingar sem förum utan - það er nú þannig að það eru tugir Íslendinga sem sækja á hverju ári út, bæði til náms og starfs - höfum hingað til verið laus við að svona sé farið með okkar fólk. Ég get því ekki séð að við eigum að taka upp eitthvert slíkt hátterni hér á landi. Það er einungis þetta sem ég ýjaði að og ég stend við það að mér finnst þessi málflutningur frjálslyndra ekki vera þeim til framdráttar og ég yrði fyrst til að fagna því ef þeir hyrfu af þessari braut þar sem ýmislegt er gefið í skyn gagnvart því harðduglega fólki sem hingað sækir. Við eigum frekar að sameinast um að taka vel á þessum málum. Ríkisstjórnin hefur kynnt innflytjendastefnu sína og tel ég það vera merkilegt plagg sem við eigum að vinna eftir. Ég held að það sé þverpólitískur vilji og samstaða um að við eigum frekar að taka á í þessum málum og standa saman en ýja að þessum málum 

Hæstv. forseti. Í upphafsorðum mínum um málefni innflytjenda í ræðunni á landsfundi sagði ég eftirfarandi: „Frjálslyndi flokkurinn leggur ríka áherslu á að fólki af erlendu bergi brotið sem flyst hingað til lands verði gert kleift að finna sér hlutverk og aðlagast íslensku samfélagi. Tryggja þarf að ekki verði brotið á því fólki og því verði sýnd full virðing og réttindi virt.“ Ég vænti þess að þessi inngangur kaflans marki það sem ég sagði síðar í honum. Varðandi hins vegar það sem hv. þingmaður vék að um berkla vil ég vekja athygli, hæstv. forseti, á fréttabréfi frá farsóttafréttum landlæknisembættisins frá því í desember sl. þar sem sagt er: „Það er rík ástæða til að fylgjast með berklasmiti meðal innflytjenda til Íslands.“ Þetta er ekki sagt að ástæðulausu. Það er vegna þess að það er mikið nýgengi í berklum í Austur-Evrópu og nú er frjáls för fólks yfir til Evrópu þó að við höfum sett takmörkun á Rúmeníu og Búlgaríu. Það er ástæða til að hafa áhyggjur af þessu og ég var ekki að benda á neitt annað en að tilefni væri til að fylgjast með þessu. Það var ekki í neinum illum tilgangi gert. Það er einfaldlega nauðsynlegt og ég undrast að það skuli sérstaklega gert að umræðuefni hjá Framsóknarflokknum að maður hafi minnst á það að eðlilegt væri að hér færu fram eðlilegar sóttvarnir og eftirlit með nýgengi sjúkdóma sem eru taldir hættulegir. Ég veit ekki alveg hvert Framsóknarflokkurinn ætlar að reyna að fara í þessari umræðu. Ég held að hann sé að fara í fjósið og þurfi þá að moka flórinn eftir sjálfan sig ef hann ætlar að halda svona áfram í tómri vitleysu. 

Ég minni þingmenn á að ávarpa ekki aðra þingmenn beint.

Frú forseti. Ég hef sjaldan orðið vitni að jafnómerkilegum málflutningi og hv. þm. Sæunn Stefánsdóttir gerði sig seka um. Þetta er alvörumál, hv. þingmaður Hjálmar Árnason. Það er alvörumál þegar fólk dylgjar á opinberum vettvangi, flytur dylgjurnar í Ríkisútvarpi, útvarpi allra landsmanna, færir engin rök fyrir orðum sínum og vitnar ekki í neitt þessum ásökunum til staðfestingar. Mér finnst það alvarlegt. Hér kemur hv. þingmaður og segir að rætt hafi verið um sjúkdóma. Ég vil þá spyrja hv. þingmann hvort hún telji það vera staðfestingu á einhverju útlendingahatri hæstv. heilbrigðisráðherra að hafa sett reglugerð um það að fylgjast eigi með berklum þeirra sem koma til landsins. Telur hv. þingmaður það vera staðfestingu á einhverju útlendingahatri framkvæmdastjóra Alþjóðaheilbrigðisstofnunar að hann telji það verkefni sem eigi að fylgjast með? Ég efast um það, en þegar við í Frjálslynda flokknum förum í þessa umræðu og gerum það málefnalega æmta og skræmta framsóknarmenn og reyna að útmála þessa umræðu sem vonda. Það er vegna þess að þeir treysta sér ekki í hana. Þeir treysta sér ekki í þessa umræðu, hafa slæma samvisku og reyna þess vegna að slá hana út af borðinu með svo ómerkilegum málflutningi og dylgjum sem ég tel að verði hv. þm. Sæunni Stefánsdóttur til ævarandi skammar. Ég bjóst við því að hv. þingmaður mundi bara koma í ræðustól og biðjast afsökunar.

Virðulegi forseti. Ég heyrði ekki þetta útvarpserindi á Rás 2 sem talað er um en mér var bent á þetta síðdegis í gær og að þetta erindi væri þá þegar komið á heimasíðu hv. þm. Sæunnar Stefánsdóttur sem er einnig formaður innflytjendaráðs og fyrrverandi aðstoðarmaður félagsmálaráðherra. Ég verð að segja að mér brá verulega í brún þegar ég las það sem hún hafði sagt. Hún er að tala um að við í Frjálslynda flokknum flöggum m.a. stefnu mannfyrirlitningar og haturs og aukum og ölum á ótta fólks í landinu við fólkið sem kemur hingað í atvinnuleit. Ógeðfelldur boðskapur, segir hún, og annað þar fram eftir götunum. Ég skora bara á hv. þingmann að færa rök fyrir því að þessar staðhæfingar hennar standist. Hún á að hafa mikla þekkingu á þessum málaflokki, hún á að vera vel inni í umræðunni. Henni hefur verið treyst fyrir miklum ábyrgðarstörfum, m.a. sem formanni innflytjendaráðs. Hún hefur komið að stefnumótun ríkisstjórnarinnar varðandi málefni innflytjenda. Ég held að hún hljóti að geta komið hingað í ræðustól og flutt málefnaleg rök fyrir því að það standist sem hún heldur fram, að Frjálslyndi flokkurinn ali hér á mannfyrirlitningu og hatri í þjóðfélaginu. Mér finnst þetta særandi ummæli. Með þessum hætti reyna þingmenn Framsóknarflokksins nánast að lýsa okkur, þingmönnum Frjálslynda flokksins, sem villidýrum, að við aðhyllumst einhvers konar stjórnmálaskoðanir sem eru með því viðbjóðslegasta sem mannkynið hefur staðið frammi fyrir í sögu sinni. Mér finnst þetta ómaklegt. Við höfum ekki gert neitt nema benda á staðreyndir, við höfum talað af skynsemi í þessu máli. Formaður Frjálslynda flokksins sagði ekkert í ræðu sinni sem ekki mátti segja. Hann benti á hluti sem við eigum að skoða og taka inn í umræðuna. Það er bara skylda okkar allra sem erum hér kosin sem fulltrúar þjóðarinnar að ræða þessi mál opinskátt og af hreinskilni. Læknar hafa bent á það, til að mynda er hér grein eftir Helga Hróðmarsson í SÍBS-blaðinu. Helgi Hróðmarsson segir, með leyfi forseta: „Af um 30 þúsund innflytjendum hér á landi 

Frú forseti. Nú vantar bara að fjórði þingmaðurinn í þingflokki Frjálslynda flokksins komi hér upp og þá eru allir í þingflokknum búnir að tala um þetta mál sem sýnir að það er kannski óvenjumikil viðkvæmni í gangi, eða hvað? Gæti það kannski tengst því eitthvað hver útkoma ykkar í skoðanakönnunum varð í Blaðinu í gær  
            

Gefa þingmanninum hljóð.

… nær ekki eyrum meiri hluta þjóðarinnar sem finnst einmitt þetta hafa verið daður og jaðra við þá stefnu sem ég hef rakið hér? Það þarf ekki annað en að líta til þess að næstum helmingur þeirra fyrirspurna sem hv. þm. Magnús Þór Hafsteinsson hefur lagt hér fram það sem af er þessum vetri hefur snúið að útlendingum og að því sem ég hef viljað kalla daður við þá ógeðfelldu stefnu sem ég nefni hér í ræðu minni.  
            

Ég bið þingmenn að virða tímamörk og aðra þingmenn í salnum að gefa ræðumanni hljóð.

Hæstv. forseti. Í byrjun síðustu viku gerði ég að umtalsefni landsþing Frjálslynda flokksins og orð hv. þm. Guðjóns Arnars Kristjánssonar um útlendinga sem hingað vilja koma. Ég fagna því að nú, 10 dögum síðar, hafi hv. þm. Guðjón Arnar Kristjánsson og aðrir þingmenn Frjálslynda flokksins áttað sig á því hvað ég var þá að tala um. Ég benti þá á að mér líkaði illa þegar menn vildu velja útlendinga inn í landið á grundvelli m.a. sjúkdóma og sakaferils. Þetta kom allt fram í síðustu viku. Nú eru hv. þm. Guðjón Arnar Kristjánsson og aðrir þingmenn Frjálslynda flokksins að átta sig á því að þessi stefna Frjálslynda flokksins fellur bara ekki í kramið. Þessi stefna fellur ekki í kramið hjá þjóðinni eins og nýbirt skoðanakönnun sýnir. Þjóðin hefur hafnað hv. þm. Magnúsi Þór Hafsteinssyni, Guðjóni Arnari Kristjánssyni og Sigurjóni Þórðarsyni.  Það er ástæða til að ítreka það, hæstv. forseti, og vekja athygli á heimasíðu hv. þingmanns, saeunn.is, þar sem menn geta hlustað á þennan pistil og lesið til að fræðast betur. Stóra spurningin er hins vegar þessi: Hvað ætla hinir stjórnarandstöðuflokkarnir að gera? Hvað ætla þeir að ganga langt til að koma Frjálslynda flokknum í stjórn og hrinda þessari stefnu í framkvæmd?

Virðulegur forseti. Það er alveg ljóst að Frjálslyndir hafa verið að nokkru leyti svona eins máls flokkur. Fyrst var það fiskur og nú eru það útlendingar.  Ég get sagt við hv. þingmenn að sóttvarnir á Íslandi eru í ágætisfarvegi undir mjög góðri yfirstjórn Haraldar Briems sóttvarnalæknis. Við skoðum þá sem koma hingað til lands ef við teljum þörf á að skoða, það er gert alls staðar. Við skoðum m.a. fólk frá ákveðnum löndum þar sem við vitum að berklar eru útbreiddir  Við erum með fólk af erlendu bergi brotið á um 10% af vinnumarkaði okkar. Mjög mikilvægt að þetta fólk hafi getað komið hingað og getað aðstoðað okkur. Sumt af því fólki verða góðir Íslendingar og munu aldrei fara héðan burt. Ég tel að við eigum að koma vel fram við fólkið sem kemur hingað til þess að aðstoða okkur og vera ekki að ota því að að það geti verið eitthvað veikara en annað fólk. Við tökum á því með eðlilegum hætti. Ég tel að formaður innflytjendaráðs, Sæunn Stefánsdóttir, hv. þingmaður, hafi gert rétt með því að benda á þetta í umræðunni og þetta sér reyndar þjóðin öll. 

Frú forseti. Mig langar að vitna aðeins í þennan fræga pistil sem hv. þingmaður og ritari Framsóknarflokksins flutti í Ríkisútvarpinu. Hér segir hún m.a. með leyfi forseta: „Um síðustu helgi stigu Frjálslyndir skrefi lengra í andúð sinni, þeir hættu að daðra við andúð á útlendingum og ákváðu að ganga alla leið - það kom greinilega fram í setningarræðu Guðjóns Arnars, formanns flokksins, sem talaði á þann veg að auka og ala á ótta fólksins í landinu við fólkið sem hingað kemur í atvinnuleit. Ég ætla ekki að endurtaka hér ógeðfelldan boðskap formanns Frjálslyndra …“ Hér hefur hv. þm. Sæunn Stefánsdóttir ekki fært nein rök fyrir þessu í pistli sínum. Það var ekkert ógeðfellt í þeim flutningi. Þetta er náttúrlega fyrst og fremst tilraun Framsóknarflokksins sem er vegna áralangrar spillingar að þurrkast hreinlega út. Þetta er tilraun til að draga athyglina frá því. Varðandi málefni útlendinga eigum við að sjálfsögðu að leyfa málefnalega umræðu. Það er það sem stendur í hv. þm. Sæunni Stefánsdóttur að Frjálslyndi flokkurinn hefur þorað það. Varðandi sakaskrá. Gerir hv. þm. Sæunn Stefánsdóttir sér grein fyrir því að nú þegar er farið að handtaka á Keflavíkurflugvelli þekkta hryðjuverkamenn?

Það er einmitt þessi málflutningur.

Þú vilt fá sem sagt þekkta hryðjuverkamenn inn í landið? Þú vilt kannski bjóða þeim heim til þín?